1. Uvod

Prepoved dajanja baterij ali akumulatorjev, ki vsebujejo živo srebro, na trg se v skladu s členom 4.2 Direktive 2006/66/ES o baterijah in akumulatorjih ter odpadnih baterijah in akumulatorjih (direktiva o baterijah), kakor je bila spremenjena leta 2013[1], do 1. oktobra 2015 ne uporablja za gumbaste celice, ki vsebujejo največ 2 % živega srebra glede na celotno maso.

Medtem ko je bilo leta 2012 v poročilu, ki ga je naročila Komisija, ugotovljeno, da so za vse načine uporabe na voljo alternative gumbastim celicam, ki vsebujejo živo srebro[2], je bila Komisija v spremenjeni direktivi pozvana, da izvede novo, posebno študijo za potrditev te ugotovitve.

Natančneje člen 4.4 spremenjene direktive o baterijah določa, da

„Komisija v zvezi z gumbastimi celicami za slušne aparate izjemo iz odstavka 2 ohranja v postopku pregleda ter najpozneje 1. oktobra 2014 poroča Evropskemu parlamentu in Svetu o tem, ali so na voljo takšne gumbaste celice za slušne aparate, ki so skladne z odstavkom 1(a). Če je upravičeno zaradi tega, ker gumbastih celic za slušne aparate, skladnih z odstavkom 1(a), ni na voljo v zadostni meri, Komisija svojemu poročilu doda ustrezen predlog o podaljšanju izjeme iz odstavka 2 za gumbaste celice za slušne aparate“.

Namen tega poročila je Evropski parlament in Svet obvestiti o ugotovitvah Komisije o razpoložljivosti gumbastih celic za slušne aparate, ki vsebujejo največ 0,0005 % živega srebra glede na celotno maso.

2. Ugotovitve

2.1 Uvod

Komisija je za pripravo tega poročila zbrala in ocenila razpoložljive informacije glede gumbastih celic brez živega srebra za slušne aparate, pri čemer se je osredotočila predvsem na njihovo tehnično razpoložljivost in razpoložljivost na trgu, ter na verjetni vpliv na uporabnike z vidika učinkovitosti in finančnega vidika.

Komisija je pozvala neodvisne svetovalce k pregledu ustreznega gradiva in znanja ter se posvetovala z vsemi glavnimi proizvajalci in izdelovalci baterij in slušnih aparatov ter združenji bolnikov in združenji na področju slušne akustike.[3]

Komisija meni, da zanesljivost rezultatov posvetovanja temelji na velikosti tržnega deleža proizvajalcev in izdelovalcev baterij in slušnih aparatov, s katerimi se je posvetovala. Poudariti je treba njihovo pošteno sodelovanje, ob upoštevanju običajnih omejitev, ki se uporabljajo pri občutljivih poslovnih informacijah.

Posebna pozornost je bila namenjena izkušnjam, pridobljenim po sprejetju prepovedi gumbastih celic, ki vsebujejo živo srebro, v Združenih državah, kjer je 30 zveznih držav sprejelo (ali predlagalo) zakonodajo na tem področju.

Po mnenju Komisije je uporaba različnih, a dopolnilnih virov omogočila obsežno in podrobno presojo stanja, ki presega vprašanja, strogo povezana z zanesljivostjo oskrbe v skladu z Direktivo.

Zaključki svetovalcev so pomenili trdne temelje, ki jih je Komisija uporabila za pripravo svoje ocene in tega poročila.

2.2 Ključne ugotovitve

Komisija na podlagi omenjene študije, za katero meni, da je temeljita študija s trdnimi ugotovitvami in zaključki, ter na podlagi zanesljivih podatkov in dokazov ter lastnega ocenjevalnega dela prihaja do naslednjih zaključkov:

(1) Za gumbaste celice, ki se uporabljajo pri slušnih aparatih, obstajajo izvedljive alternative brez živega srebra. Najpogosteje uporabljene vrste uporabljajo tehnologijo cink-zrak, ki jo je razvilo več podjetij. Obstajajo tudi druge tehnologije (npr. nikelj-kovinsko-hidridna), vendar se uporabljajo manj in so omejene na naprave, ki ne potrebujejo veliko električne energije ali omogočajo manj stroge vzorce uporabe.

(2) Kot je bilo potrjeno med posvetovanjem in ob upoštevanju trenutnih ravni proizvodnje, zanesljivost oskrbe z gumbastimi celicami za slušne naprave po izteku veljavnosti izjeme za gumbaste celice, ki vsebujejo živo srebro, z dnem 1. oktobra 2015 ne bo ogrožena. Tiste vrste izdelkov, za katere alternative brez živega srebra verjetno ne bodo voljo (tj. celice najmanjše velikosti 5), se v industriji postopoma ukinjajo, neodvisno od prehoda na izdelke brez živega srebra.

(3) Izkušnje, pridobljene v Združenih državah po uvedbi podobnih prepovedi gumbastih celic, ki vsebujejo živo srebro, kažejo, da so bile težave, ki so se pojavile uvodoma v zvezi z učinkovitostjo in uporabnostjo alternativ brez živega srebra za slušne aparate, ob novem tehnološkem razvoju in širitvi trgov odpravljene. Težave z učinkovitostjo pri prvi generaciji nekaterih gumbastih celic brez živega srebra za slušne aparate, dobavljenih v Združenih državah leta 2010, so zdaj odpravljene. Ugotovljeno je bilo sicer skrajšanje življenjske dobe baterij za približno 2–10 %, odvisno od blagovne znamke in modela, vendar se ob trenutnem tehničnem razvoju pričakuje nadaljnje izboljšanje učinkovitosti.

(4) Na trgu EU se lahko pojavijo razlike v stroških med gumbastimi celicami brez živega srebra za slušne aparate in tistimi, ki vsebujejo živo srebro, do česar je prišlo v Združenih državah. V predhodni študiji, ki je bila pripravljena za Komisijo, so ocenili, da so stroški gumbastih celic brez živega srebra približno 10 % višji.[4] Trenutno se zdijo razlike v maloprodajnih cenah večje[5], vendar se pričakuje, da se bodo te razlike s prepovedjo gumbastih celic, ki vsebujejo živo srebro, za slušne aparate zmanjšale. To je posledica večjih trgov in ekonomij obsega ter odprave neučinkovitosti v proizvodnih sistemih pri tistih proizvajalcih, ki preusmerijo svojo proizvodno zmogljivost na eno samo proizvodno linijo.

(5) Pričakuje se, da bo iztek veljavnosti izjeme za gumbaste celice, ki vsebujejo živo srebro, pomenil spodbudo inovacijam. To bo skrajšalo čas, potreben za izboljšanje učinkovitosti izdelkov brez živega srebra, in omogočilo, da bodo novi izdelki ustrezali bolj razvitim napravam, ki potrebujejo več električne energije.

(6) Združenja bolnikov in združenja na področju slušne akustike, s katerimi se je Komisija posvetovala v okviru naročene študije, v zvezi z zanesljivostjo oskrbe z gumbastimi celicami brez živega srebra za slušne aparate niso izrazila nobenih posebnih pomislekov.

3 Zaključek

Ni pričakovati, da bi iztek veljavnosti izjeme za gumbaste celice, ki vsebujejo živo srebro, z dnem 1. oktobra 2015 povzročil težave v zvezi z razpoložljivostjo gumbastih celic, ki se uporabljajo pri slušnih aparatih. Podaljšanje veljavnosti izjeme iz člena 4 Direktive 2006/66/ES zato ni potrebno.

[1] UL L 266, 26.9.2006, str. 1–14; kakor je bila nazadnje spremenjena z Direktivo 2013/56/EU Evropskega parlamenta in Sveta z dne 20. novembra 2013, UL L 329, 10.12.2013, str. 5–9.

[2] BIO Intelligence (2012) „Študija o možnostih za zmanjšanje onesnaženja z živim srebrom iz zobnih zalivk in baterij“, Poročilo za Evropsko komisijo, GD za okolje, julij 2012, zlasti oddelek 7.1, možnost 2 (stran 123) v povezavi s sklepnim oddelkom 9.2 (stran 135).

[3] Eunomia & Öko Institut e.V. (2014) „Razpoložljivost gumbastih celic brez živega srebra za slušne aparate“, Poročilo za GD za okolje, avgust 2014.

[4] BIO Intelligence (2012) „Študija o možnostih za zmanjšanje onesnaženja z živim srebrom iz zobnih zalivk in baterij“, Poročilo za Evropsko komisijo, GD za okolje, julij 2012, str. 117.

[5] Na primer, v Združenih državah spletna prodajna cena paketa šestih celic velikosti 10 znaša med 3,25 USD in 3,95 USD za običajne gumbaste celice za slušne aparate ter med 3,95 USD in 4,95 USD za celice brez živega srebra, odvisno od blagovne znamke in prodajalca.